text: Biograf: Fantastisk forsalg til premiere på ny Star Wars-film
  16 december 2015 kl. 13.10
  Biografen Kosmorama i Haderslev har oplevet et fantastisk forsalg til den nye Star Wars-film.
  Biografdirektør Torben Jølnæs i Haderslev er en tilfreds mand i disse dage. Forsalget til den nye Star Wars-film er gået forrygende.
  - Vi har solgt 6-700 billetter i forsalg, og jeg kan ikke erindre, at det har været så godt til den første uge med andre film - lige med undtagelse af filmen 9. april, fortalte han til TV SYD, mens 75 biografgæster i to sale onsdag formiddag gjorde sig klar til premieren på Torvet i Haderslev.
  - Det er absolut tilfredsstillende, at der kommer så mange på en almindelig hverdag. Vi ved, at de store december-premierer traditionelt får et langt liv. I den første uge kommer hardcore-fansene, mens familierne dukker op bagefter. Sådan blir det også denne gang, forudser Torben Jølnæs.
  I forsalget til filmen skulle man betale billetten, mens det fra næste uge igen er muligt blot at reservere på traditionel vis.
  